อาหารมื้อเช้าในช่วงสายๆ ของวัน ที่ผมขอเลือกจะหลีกหนีฝูงคนจากร้านแต่เตี๊ยมชื่อดัง มาเป็นร้านเล็กๆ กับบรรยากาศที่ดูเป็นกันเอง ไม่มีพิธีรีตองอะไรมากกันดีกว่าครับ 

[ที่ตั้งและบรรยากาศ] ร้านนี้ตั้งอยู่บนถนนสวนศิริ ... ถ้ามุ่งตรงมาจากทางหน้าโรงแรมหรรษา เจบี (ขึ้นไปทางวงเวียนน้ำพุ) จากนั้นเลี้ยวตรงซอยทางซ้ายมือที่มีป้าย ..ถนนสวนศิริ .. ตรงมาอีกนิดหน่อยจะเจอร้านนี้ตั้งอยู่ทางขวามือครับ ร้านแต่เตี๊ยมขนาดเล็กๆ ที่ไม่เน้นการตกแต่งอะไรทั้งสิ้น

มาถึงปุ๊บก็เข้าไปเลือกได้ที่ตู้เลยครับ บริการตัวเองได้เต็มที่จะกินอะไรก็จับวาง ๆ  ครั้งนี้ผมมาช่วงสายๆ คาดว่าของคงพร่องไปหลายอย่างแล้ว แต่ก็เอาเท่าที่มีครับ ส่วนพวกขนมจีบ ซาลาเปา ไม่ได้ตั้งอยู่ในตู้ แต่ก็สั่งเอาได้ครับ ในส่วนแต่เตี๊ยมผมอ่านจากรีวิวหลายท่านบอกว่าเป็นแต่เตี๊ยมที่ทางร้านทำเองกับมือครับ ดูแล้วน่าสนใจดีครับ   

สำหรับภาพรวม

[หน้าตาของแต่เตี๊ยม] อาจจะดูไม่หวือหวาเนื่องจากไม่มีการตกแต่งอะไรมากครับ และมีให้เลือกไม่หลากหลายสักเท่าไหร่เมื่อเทียบเท่ากับร้านชื่อดังของหาดใหญ่ 
 
[รสชาติแต่เตี๊ยม] ผมว่าพอฟัดพอเหวี่ยงกับร้านชื่อดังเลยทีเดียว เนื้อหมูสับ หรือ หมูสับผสมกุ้ง นึ่งมาได้แบบยังคงความชุ่มฉ่ำ ยิ่งหมูสับผสมกับกุ้ง ให้ความรู้สึกเด้งๆ ในปาก ทานแล้วกรุบๆ ดีครับ ส่วนน้ำซุปที่มากับแต่เตี๊ยม รสหวานกลมกล่อม อดใจไม่ไหวที่จะยกซดไปซะทุกถ้วย    

[น้ำจิ้ม] จัดวางในโถ มีแค่แบบเดียวครับ น้ำจิ้มมีรสชาติหวาน ซ่อนเปรี้ยว น่าจะเป็นสูตรของทางร้าน พอทานแล้วผมว่าเข้ากันดีกับแต่เตี๊ยมครับ

[เครื่องดื่ม] ผมสั่งเป็นเก็กฮวยร้อน มีรสชาติหวานนิดหน่อย หอมกลิ่นดอกเก็กฮวยแบบอ่อนๆ ทานล้างปากหลังจากมื้ออาหารได้แบบฟินๆ ครับ 

[ราคา] เข่งละ 16 บาท ก็ถือว่าราคาพอๆ กับร้านอื่นครับ (ตอนนี้บางร้านเข่งละ 18 บาท แล้วครับ) เมื่อเทียบกับคุณภาพ รสชาติ ก็ถือว่ายอมรับได้ครับ ส่วนเก็กฮวยร้อน กาละ 20 บาท 

[การบริการ] เจ้าของร้านอัธยาศัยดี เป็นกันเอง พูดเล่น คุยเล่นกันได้ เต็มที่กับการบริการ ผมชอบมากครับ

[น่าเสียดาย] -*- ร้านนี้ไม่เสิร์ฟผักเคียงอย่างพวกผักกาดหอมครับ    

[สรุปว่า] ผมฟาดให้ 4 ดาวละกัน รวมๆ ทั้งในส่วนรสชาติอาหารบวกกับการบริการอย่างที่บอกไปครับ ถ้าให้กลับไปอีกก็ไปแน่นอนครับ ^^   
 